Diari Oficial de la Generalitat Valenciana


Sumari del DOGV 2744, del 09-05-1996 (1996/838148)

ORDRE de 19 d'abril de 1996, del conseller de Cultura, Educació i Ciència, per la qual es convoquen ajudes per a programes d'activitats culturals.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/19/(4)/dof/vci/html**

### Dades del document

Número de DOGV
:   2744

Data del DOGV
:   09-05-1996

Secció del DOGV
:   DISPOSICIONS GENERALS

Número del document
:   1996/838148


Data del document
:   19-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 19 d'abril de 1996, del conseller de Cultura, Educació i Ciència, per la qual es convoquen ajudes per a programes d'activitats culturals.   
La Generalitat Valenciana, segons estableix l'article 31.4 de l'Estatut d'Autonomia, té competència exclusiva en matèria de cultura, i un dels seus principals objectius és la millora qualitativa i quantitativa d'activitats culturals a la Comunitat Valenciana, i intentar incrementar, des de la seua actuació institucional, l'oferta d'aquestes activitats.  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Es convoca la concessió d'ajudes destinades a finançar activitats culturals promogudes per les associacions o entitats sense ànim de lucre i persones físiques, que es realitzen a la Comunitat Valenciana durant 1996, i s'aproven les bases per què es regeix aquesta convocatòria, incloses com a annex I en aquesta ordre.  
Segon  
L'import màxim global de les ajudes a concedir serà de 7.500.000 pessetes, que es finançaran a càrrec dels crèdits de la línia 4.12/000/96, del programa 455.10 "Promoció cultural», del pressupost de 1996, de la Conselleria de Cultura, Educació i Ciència.  
DISPOSICIONS FINALS  
Primera  
Es delega la concessió d'aquestes subvencions en el director general de Promoció Cultural, d'acord amb l'article 68 de la Llei de Govern Valencià i l'article 47.3 del Text Refós de la Llei d'Hisenda Pública de la Generalitat Valenciana.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà presentar un recurs contenciós administratiu, en el termini de dos mesos des del dia de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana. Per a fer la interposició cal la comunicació prèvia a aquest òrgan. Tot això de conformitat amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 19 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases de la convocatòria per a l'adjudicació de subvencions per a programes d'activitats culturals  
Primera  
Aquesta convocatòria té per objecte l'adjudicació d'ajudes per a activitats culturals que no estiguen previstes en les convocatòries específiques d'aquesta conselleria.  
Segona  
Podran sol·licitar aquestes ajudes totes les associacions i entitats sense ànim de lucre i les persones físiques que realitzen activitats culturals objecte d'aquesta convocatòria.  
Tercera  
Queden exclosos d'aquesta convocatòria:  
a) Els programes que tinguen un contingut que estiga clarament previst en les restants convocatòries d'ajudes de la conselleria.  
b) Els programes d'activitats culturals copatrocinats per la Conselleria de Cultura, Educació i Ciència o algun dels seus ens públics.  
Quarta  
1. Els projectes d'activitats culturals objecte d'aquesta convocatòria es finançaran amb els crèdits que figuren en els pressupostos de la Generalitat Valenciana consignats a aquest efecte, i amb els pressupostos de què disposen els mateixos beneficiaris.  
2. L'import de l'ajuda a concedir estarà determinada pel pressupost presentat i pels criteris preferents que estableix la base cinquena. L'aportació de la Conselleria de Cultura, Educació i Ciència no podrà excedir el cost total de l'activitat objecte d'aquesta.  
3. Els beneficiaris d'aquestes ajudes hauran d'aportar a càrrec del seu pressupost la part no finançada per la Generalitat Valenciana.  
Cinquena  
El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds, segons el model que figura en l'annex II, hauran d'anar acompanyades dels documents següents:  
1. Fotocòpia del DNI del peticionari o, en el cas de les persones jurídics sense ànim de lucre, del representant autoritzat.  
2. Certificat o fotocòpia compulsada de l'acord, adoptat per l'òrgan de govern que corresponga, per què s'aprove sol·licitar la subvenció i facultar el representant per a subscriure la petició.  
3. Fotocòpia compulsada del document públic que acredite l'existència de l'entitat.  
4. Fotocòpia del CIF o NIF i dades bancàries on es vol rebre la subvenció, segons el model "Manteniment de tercers. Proveïdors" que es detalla en l'annex III.  
5. Projecte detallat de les activitats per a les quals se sol·licita l'ajuda amb els seus objectius, dates i lloc de celebració, quantificat econòmicament.  
Igualment s'hauran d'indicar les subvencions que s'han sol·licitat a altres institucions o organismes.  
6. Acreditació documental del compliment de les obligacions tributàries i davant la Seguretat Social dels dotze mesos immediatament anteriors a la data de la sol·licitud.  
La documentació assenyalada en aquesta base s'haurà de presentar al Registre General de la Conselleria de Cultura, Educació i Ciència, a les direccions territorials, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que estableix l'article 38.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sisena  
1. La selecció prèvia de les sol·licituds serà realitzada per una comissió tècnica presidida pel cap del Servei de Promoció i Difusió Cultural i de la qual formaran part els directors territorials de Cultura i Educació d'Alacant, Castelló i València o el funcionari en qui deleguen, i actuarà com a secretari un tècnic de la Direcció General de Promoció Cultural.  
2. La comissió tècnica, atenent les sol·licituds presentades i l'interès que tinguen, elaborarà la proposta de distribució de les ajudes, l'aprovació de la qual correspondrà a la Direcció General de Promoció Cultural per delegació del conseller.  
Per a la concessió de les subvencions tindran prioritat els programes que s'atinguen als criteris següents:  
- Continuïtat de la programació cultural al llarg de tot l'any per part del sol·licitant de la subvenció.  
- Coherència en els continguts del programa d'activitats d'acord amb els objectius que el motiven.  
- Amplitud del públic a què va dirigit i que pot accedir-hi.  
- Valoració dels resultats dels programes en exercicis anteriors.  
3. El termini màxim per a resoldre les peticions formulades serà de tres mesos des de la data de finalització del termini per a presentar sol·licituds; transcorregut aquest termini sense que se n'haja dictat la resolució, s'entendran desestimades les ajudes sol·licitades.  
Setena  
Són obligacions del beneficiari:  
a) Realitzar l'activitat d'acord amb el programa o projecte presentat.  
b) Acreditar documentalment la realització de l'activitat, i també el compliment dels requisits que determinen la concessió o l'ús de l'ajuda.  
c) Sotmetre's a les actuacions de control financer que corresponen a la Intervenció General.  
d) Comunicar a la conselleria l'obtenció de subvencions o ajudes per a la mateixa finalitat, procedents de qualssevol administracions o ens públics o privats.  
e) Acreditar en la forma que estableix l'Ordre de 7 de gener de 1991, de la Conselleria d'Economia i Hisenda, trobar-se al corrent en les seues obligacions tributàries i davant la Seguretat Social.  
f) Fer constar en la publicitat de les activitats (programes, cartells anunciadors, falques publicitàries en ràdio i televisió, fullets, fotografies, etc.) i en qualsevol documentació gràfica o escrita el patrocini de la Conselleria de Cultura, Educació i Ciència de la Generalitat Valenciana.  
Vuitena  
Tota alteració de les condicions que es tinguen en compte per a la concessió de la subvenció, i en tot cas l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió i al reintegrament de les quantitats percebudes.  
Novena  
1. El pagament de les ajudes que estableix aquesta ordre es realitzarà de conformitat amb el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la Llei de la Generalitat Valenciana 9/1995, de 31 de desembre, de Pressupostos per a l'exercici 1996.  
2. Per a efectuar el pagament, els beneficiaris hauran de presentar abans del 30 de novembre de 1996 la documentació següent:  
- Original o fotocòpia confrontada de les factures o justificants de les activitats realitzades el 1996, per un total que siga igual o superior a l'ajuda concedida, per un funcionari habilitat de la Direcció General de Promoció Cultural o pel secretari de l'ajuntament.  
- Memòria resum quantificada de les activitats realitzades.  
- Acreditació documental del compliment de les obligacions tributàries i davant la Seguretat Social d'acord amb l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
3. Acabat el termini sense que s'haja presentat aquesta documentació, l'ajuda quedarà sense efecte i s'arxivarà l'expedient.  
ANNEX II  
Model d'instància per a sol·licitar l'ajuda  
Sr/Sra. ... amb DNI núm. ... en nom (propi o en representació de l'entitat)...amb CIF o NIF ... domicili a ... codi postal... carrer... núm... telèfon...  
EXPOSE que he elaborat el programa cultural denominat ..., amb un pressupost total de ... PTA, i vull optar a una ajuda de les previstes en l'Ordre de..., de la Conselleria de Cultura, Educació i Ciència, per la qual es convoquen ajudes per a programes d'activitats culturals.  
I a aquest efecte adjunte la documentació següent:  
- Certificat o fotocòpia compulsada de l'acord adoptat per l'òrgan de govern que corresponga per què s'aprova sol·licitar la subvenció i facultar el representant per a subscriure la petició (en cas de persones jurídiques).  
- Fotocòpia compulsada del document públic que acredite l'existència de l'entitat, en el cas que el sol·licitant siga una associació o entitat sense ànim de lucre.  
- Fotocòpia del CIF o NIF del sol·licitant de l'ajuda.  
- Fotocòpia del DNI del signatari de la sol·licitud.  
- Projecte detallat per al qual se sol·licita l'ajuda, quantificat econòmicament.  
- Relació d'ens a què s'ha sol·licitat també ajuda indicant si s'ha concedit i la quantitat o si està pendent de resolució.  
- Acreditació documental del compliment de les obligacions tributàries i amb la Seguretat Social.  
SOL·LICITE que em siga concedida l'ajuda sol·licitada, i em compromet, en cas de concessió, a complir els requisits i obligacions previstes en les bases d'aquesta convocatòria.  
..., ... de ... de 1996  
Firma  
CONSELLERIA DE CULTURA, EDUCACIó I CIèNCIA  
ANNEX III  
Manteniment de tercers. Proveïdors  
Alta de tercer  
Nom del proveïdor ...  
Adreça ...  
Població ... Codi postal ...  
Titular del compte ...  
NIF/CIF ...  
Denominació de l'entitat financera ...  
Codi de l'entitat financera ...  
Denominació de la sucursal, si pertoca ...  
Codi de la sucursal ...  
Número del compte corrent ...  
Declare que les dades expressades més amunt són certes i que identifiquen el compte i l'entitat financera mitjançant les quals vull rebre els pagaments que com a proveïdor de la Generalitat em puguen correspondre  
Signatura  
Nom ...  
Com a ...  
DNI núm. ...  
(A omplir per l'administració)  
Nom ... amb càrrec ...  
CERTIFIQUE que les dades corresponents a aquest proveïdor són certes i han estat verificades amb els antecedents que es troben en aquest centre de gestió.  
València, ... de... de 199...


Còpia Permalink ELI